《江干晚步》
清代·马仲琛

落日满寒流，波光荡野渡。渡头晚不喧，来此一散步。

依违对野云，明灭看远树。时逢物外人，行吟发奇句。

因之傍水隈，谈笑已忘虑。握手又成别，明月照归路。

作者简介：马仲琛（1683-1748），字龚美，号佩韦，马敬思之子，马鸣萧次孙（长孙马伯球）。清康熙二十二年生，雍正贡生，官奉天开原县训导，乾隆八年（1743）为乡饮酒大宾。著有《乐仪常稿》。《津门诗抄》录诗六首，称其五言清淡，得乃祖马鸣萧风味。